钦定古今图书集成/明伦汇编/氏族典/第290卷 > 唐介
## 钦定古今图书集成/明伦汇编/氏族典/第290卷 > 唐介

按《宋史唐介传》：“介字子方，江陵人。父拱，卒漳州，州人
知其贫，合钱以赙。介年尚幼，谢不取。擢第，为武陵尉，
调平江令，通判德州。入为监察御史里行，转殿中侍
御史。张尧佐骤除宣徽节度景灵群牧四使，介力争
之，又请中丞王举正留百官班庭论，夺其二使。无何，
复除宣徽使，知河阳，介谓同列曰：‘是欲与宣徽而假
河阳为名耳’。”抗言之，仁宗谓曰：“除拟本出中书。”介遂
劾宰相文彦博，语甚切直。帝怒，贬春州别驾。王举正
言以为太重。帝旋悟，改置英州而罢彦博相。由是直
声动天下。数月，起监郴州税，通判潭州，知复州。召为
殿中侍御史。介言事益无所顾，他日请曰：“臣既任言责，言之不行将固争，争之重以累陛下，愿得解职。”换
工部员外郎、直集贤院，为开封府判官，出知扬州，徙
江东转运使，徙河东。久之，入为度支副使，进天章阁
待制，复知谏院。请外，以知荆南。敕过门下，知银台司
何郯封还之，留权开封府。旋以论罢陈升之，出知洪
州，加龙图阁直学士、河北都转运使、枢密直学士、知
瀛州。治平元年，召为御史中丞。明年，以龙图阁学士
知太原府。神宗即位，以三司使召。熙宁元年，拜参知
政事。王安石既执政，介数与安石争论，安石强辩而
帝主其说，介不胜愤，疽发于背，薨。介为人简伉，以敢
言见惮。然居政府，遭时有为，而扼于安石，少所建明，
声名减于谏官、御史，时谥曰“质肃。”